Kommer ná Mashaba Jhb-fietsbane skrapHerman Mashaba. Foto: Facebook/Democratic Alliance Die Johannesburg Urban Cyclists Association (Juca) het in ŉ ope brief aan Mashaba gesê hulle het met kommer kennis geneem van sy onlangse besluit om, sonder konsultasie, die geld wat vir fietsrybane begroot is elders te benut. “Ons sal graag ŉ vergadering met jou en die burgemeesterskomiteelid vir vervoer wil reël sodat ons duidelikheid oor die gevolg van jou besluit kan kry,” het Juca se raad van direkteure in die brief gesê. Mashaba het vroeër vandeesweek aangekondig ŉ R70 miljoen-projek, wat deur die vorige ANC-administrasie beplan is om fietsbane regoor die stad aan te bring, is gestaak. “Sodra elke pad in Johannesburg geteer is, kan ons miskien na fietsbane begin kyk,” het hy gesê. Hy het gesê die geld sal in die Alexandra- informele nedersetting aangewend word. Die EFF het vroeër Parks Tau, die voormalige burgemeester, gekap oor die fietsbane-projek terwyl inwoners geteerde paaie en huise nodig het. Julius Malema, die EFF se leier, het gesê die projek is ŉ mors van geld wat die stad se armes uitskuif. Juca het gesê hulle sal graag meer duidelikheid van Mashaba wil hê rakende die stand van die huidige infrastruktuur vir fietsryers in die stad. “Wat is die stand van dié infrastruktuur tans onder konstruksie, insluitende die brug tussen Alexandra en Sandton,” het die assosiasie gevra. “Wat is die DA in Johannesburg se beleid oor nie-gemotoriseerde vervoer? Johannesburg is ŉ stad waar twee-derdes van die huishoudings nie toegang het tot private voertuie nie.” Die organisasie het gesê hy is oortuig van die talle voordele wat fietsry as ŉ wyse van vervoer inhou. Phindile Chauke, Mashaba se woordvoerder, was nie Saterdag onmiddellik beskikbaar vir kommentaar nie.